РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/156-22

01. новембар 2022. године

Б е о г р а д

ЗАПИСНИК

СА 12. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 01. НОВЕМБРА 2022. ГОДИНЕ

 Седница је почела у 14,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

 Седници су присуствовали чланови Одбора: Верољуб Матић, Угљеша Мрдић, Александар Марковић, Александар Мирковић, Ана Миљанић, Дуња Симоновић Братић, Јанко Веселиновић, Мирослав Алексић, Драгана Ракић и Живота Старчевић.

 Седници су присуствовали заменици чланова Одбора: Данијела Вујичић, заменик члана Ђорђа Комленског и Радмила Васић заменик члана Бошка Обрадовића.

Седници нису присуствовали чланови Одбора: Сандра Божић, Ђорђе Комленски Виолета Филип, Војислав Михаиловић, Сања Марић и Бошко Обрадовић.

Председник Одбора је указао да је седницу сазвао у року краћем од три дана због потребе да се Министарству финансија достави ребаланс Скупштинског буџета за 2022. годину, у што краћем року, ради укључивања истог у ребаланс буџета Републике Србије.

Седници су присуствовали и помоћник генералног секретара Дарио Кукољ и начелник Одељења за буџетске и финансијско рачуноводствене послове Дара Поповић Купусинац.

 На предлог председника, Одбор је већином гласова, утврдио следећи:

Д н е в н и р е д:

- Усвајање записника са Девете, Десете и 11. седнице Одбора -

1. Разматрање оставке коју је на функцију народног посланика поднела Антонела Јелић (акт 01 број 118-2244/22 од 26. октобра 2022. године);

2. Разматрaње Извештаја о коришћењу и располагању средствима за рад Народне скупштине у периоду јануар - септембар 2022. године, који је поднео генерални секретар (21 број 400-2277/22 од 28. октобра 2022. године);

3. Утврђивање предлога измена (ребаланс) Скупштинског буџета за 2022. годину који је припремио генерални секретар Народне скупштине (21 Број: 400-2283/22-2 од 31. октобра 2022. године).

Пре преласка на рад по утврђеном дневном реду, Одбор је већином гласова, без примедаба, усвојио записнике са Девете, Десете и 11. седнице Одбора.

**Прва тачка дневног реда:** Разматрање оставке коју је на функцију народног посланика поднела народна посланица Антонела Јелић

Председник је констатовао да је оставка Антонеле Јелић, у складу са Законом о избору народних посланика и Пословником, оверена код надлежног државног органа и у законском року предата на писарницу Народне скупштине.

 Председник Одбора је предложио да Одбор Народној скупштини поднесе извештај о наступању случаја из члана 131. став 2. тачк а 6. Закона о избору народних посланика у коме се подношење оставке наводи као разлог за престанак мандата народном посланику, с предлогом да Народна скупштина констатује престанак мандата именованом народном посланику.

 Дискусије није било.

 Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

 Одбор је утврдио да је подношењем оставке народног посланика Антонеле Јелић, изабране са Изборне листе '“ИВИЦА ДАЧИЋ- ПРЕМИЈЕР СРБИЈЕ“ наступио случај из члана 131. став 2. тачка 6. Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованој престао мандат народног посланика.

 Попуњавање упражњених посланичких места извршиће се додељивањем мандата другим кандидатима у складу са чланом 135. Закона.

 За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Разматрaње Извештаја о коришћењу и располагању средствима за рад Народне скупштине у периоду јануар - септембар 2022. године, који је поднео генерални секретар.

Председник Одбора је напоменуо да је одредбом члана 67. Закона о Народној скупштини утврђена обавеза генералног секретара Народне скупштине да Одбору подноси тромесечне извештаје о коришћењу и располагању средствима за рад Народне скупштине. С тим у вези, генерални секретар је припремио деветомесечни извештај о извршењу Скупштинског буџета за 2022. годину, за период јануар - септембар 2022. године.

Дарио Кукољ образложио је поднети Извештај, напоменувши да је у првих девет месеци 2022. године извршење буџета износило преко 50% јер су у 2022. години одржани избори за председника Републике и избори за народне посланике, из чега произилази да до краја буџетске године неће бити потребна средства која су опредељена Законом о буџету за 2022. годину. Из тог разлога, а имајући у виду мере штедње Владе Републике Србије ребалансом је предвиђено да се у Буџет Рерпублике Србије врате средстава у износу од 522 милиона динара са програмске активности – избори 197. Истакао је и да је у овој години извршена ревизија биланса стања према препорукама Државне ревизорске институције.

У расправи су учествовали: Јанко Веселиновић, Миленко Јованов, Драгана Ракић, Радмила Васић и Дарио Кукољ.

Јанко Веселиновић је упитао из ког разлога у Извештају није наведен податак о укупном броју запослених по свим основама; да ће с тим у вези поднети захтев за доставу податка о броју запослених у Служби Народне скупштине у последњих 20 година, по стручној спреми и старосној структури. Изнео је мишљење да се у вези са запосленима у Народној скупштини води негативна политика која доводи до негативне селекције, имајући у виду да плате службеника са средњом стручном спремом – референата износе 36 хиљада динара. Наведени запослени учествују у припреми законских аката, амандмана, односно помажу народним посланицима у обављању њихове функције. Нагласио је да је њихова плата нижа у односу на минималну зараду у Републици Србији и да неће гласати за Извештај јер по његовом мишљењу не треба враћати средства у буџет док запослени у Служби раде за 36.000 динара.

Дарио Кукољ је одговорио да jе предметни извештај финансијске природе односи се на коришћење и располагање средствима за рад Народне скупштине, а не на кадровска питања; да су на економској класификацији 411 на страни 12. Извештаја назначене плате и додаци запослених, из чега се може видети потрошња по тој класификацији; да је потребно да се правној служби Народне скупштине упути захтев ради добијања информације о броју и структури запослених.

Драгана Ракић је подржала сваки вид рационализације и уштеде у Народној скупштини, под условом да је, како је навела, смислен. Указала је и да плате народних посланика нису високе, али да су ипак више у односу на плате сарадника који им помажу у раду.

Радмила Васић је предложила да Одбор донесе одлуку о повећању примања по свим основама запосленимa у Народној скупштини, осим посланика.

Председник Одбора се сложио да се о платама дискутује у неком наредном периоду, да је неспорно да нема неслагања по овом питању и да је потребно, у најкраћем року, обавестити које су могућности и надлежности Одбора за поступање.

На предлог председника, Одбор је већином гласова прихватио Извештај о коришћењу и располагању средствима за рад Народне скупштине у периоду јануар – септембар 2022. године, који је поднео генерални секретар.

**Трећа тачка дневног реда:** Утврђивање предлога измена (ребаланс) Скупштинског буџета за 2022. годину који је припремио генерални секретар Народне скупштине

Председник Одбора је указао да је финансијска самосталност Народне скупштине утврђена Законом о Народној скупштини, који у члану 64. прописује да Народна скупштина самостално утврђује и располаже средствима за њен рад, а чланом 65. да генерални секретар Народне скупштине припрема предлог скупштинског буџета у складу са законом и Пословником и подноси га Одбору који утврђује предлог скупштинског буџета. Утврђени предлог скупштинског буџета доставља се Министарству финансија на мишљење.

 С тим у вези указао је да је Министарство финансија затражило да Одбор достави предлог ребалансa Скупштинског буџета за за 2022. годину, као и да се изјасни на Нацрт закона о изменама и допунама Закона о буџету Републике Србије за 2022. годину, у делу који се односи на Народну скупштину.

Даље је навео да је члановима Одбора, уз предлог ребаланса Скупштинског буџета за 2022. годину, достављен и Закључак РИК-а о усвајању финансијског плана РИК-а за 2022. годину, који је саставни део предлога ребаланса Скупштинског буџета.

Дарио Кукољ је образлажући предлог ребаланса указао да је остварена уштеда од 522 милиона динара јер није било заседања Народне скупштине која изискују увећане трошкове, као и да нису реализоване јавне набавке.

У дискусији су учествовали: Јанко Веселиновић, Мирослав Алексић, Миленко Јованов и Дарио Кукољ.

Јанко Веселиновић је затражио да се изнађе могућност да се запосленима у Народној скупштини до Нове године, обезбеди новчана помоћ због скромних плата, као и да се, ако постоји могућност, предвиди набавка држача за бицикле.

Мирослав Алексић затражио одговор због чега су у предложеном ребалансу на позицији 413 – накнаде у натури, које се са два милиона увећавају на 14 милиона динара и услуге по уговору које се са 274 милиона динара увећавају за 18 милиона и износе 292.360.000 динара.

Дарио Кукољ је поводом набавки држача бицикала навео да су исти у плану набавки за наредну годину; да је прерасподела средстава извршена због препоруке Државне ревизорске институције, као што је објашњено приликом разматрања друге тааачке дневног реда. У вези економске класификације 423, појаснио је да је у питању заседање Генералне скупштине PABSEC.

На предлог председника, Одбор је већином гласова донео Одлуку о утврђивању Предлога измена Скупштинског буџета за 2022. годину, у висини од 4,012.825.000 динара у тексту који је достављен. Саопштио је да ће утврђени Предлог измена Скупштинског буџета за 2022. годину доставити Министарству финансија на мишљење, у складу са Законом о Народној скупштини и Пословником.

 \*\*\*

Седница је завршена у 14,35 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов